施洛公開叫飛燕諾放人:我想教利物浦!
2024年04月26日 10:00
東網電視
更多新聞短片
施洛即將成為高普接班人。
利物浦鎖定荷蘭教練施洛做高普接班人,斟介正進行得如火如荼,呢位45歲教頭喺周五(26日)荷甲賽前受訪,公開表示希望成為利物浦新領隊,呼籲飛燕諾同「紅軍」達成協議。據報利物浦有望喺今個周末落實施洛下季接任。
飛燕諾周五作客伊高斯前,施洛對利物浦斟介公開表示:「兩間球會傾緊,我等待個結果。我想教利物浦唔係秘密,依家等球會傾掂,我好有信心。」飛燕諾未受施洛傳聞影響,3比1擊敗伊高斯後續排第2位,落後榜首燕豪芬9分。
施洛賽後再次強調想教利物浦:「我係飛燕諾有美好時光,但有機會加盟利物浦,只有癲佬先會拒絕!」報道指利物浦首次開價800萬歐元被飛燕諾拒絕,預計「紅軍」只要加碼到1,000萬歐元,飛燕諾就會答應畀施洛過檔。